Diari Oficial de la Generalitat Valenciana


Sumari del DOGV 9639, del 14-07-2023 (2023/7970)

ORDRE 23/2023, d'11 de juliol, de la consellera d'Educació, Cultura i Esport, per la qual es constitueix el Col·legi Rural Agrupat d'Educació Infantil i Primària «Els Calderons».
----------------------------------------------------------------------------------------------------------------------------------------------------------------------------------

### Dades del document

Número de DOGV
:   9639

Data del DOGV
:   14-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/7970


Data del document
:   11-07-2023

Organisme emissor
:   Conselleria d'Educació, Cultura i Esport

Tipus de document
:   Ordre

Descriptors 

:   * Conselleria d'Educació, Cultura i Esport
    * centre d'ensenyament

ORDRE 23/2023, d'11 de juliol, de la consellera d'Educació, Cultura i Esport, per la qual es constitueix el Col·legi Rural Agrupat d'Educació Infantil i Primària «Els Calderons». [2023/7970]  
El Decret 253/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Infantil o d'Educació Primària, en el seu article 6, estableix que la conselleria competent en matèria d'educació podrà determinar l'agrupació dels centres ja creats, de manera que constituïsquen un col·legi rural agrupat, l'àmbit d'actuació del qual s'estendrà a diverses localitats.  
L'Ordre de 15 de maig de 1997, de la Conselleria de Cultura, Educació i Ciència (DOGV 4 de juliol), regula el procediment per a la constitució dels col·legis rurals agrupats d'Educació Infantil i Primària.  
  
Els consells escolars del CEIP Mestre Joaquín Cartagena, de la localitat del Camp de Mirra i del CEIP Mare de Déu del Carme, de la localitat de Cañada, en sessions extraordinàries celebrades el 19 de desembre de 2022, van acordar constituir un col·legi rural agrupat (CRA). L'expedient, incoat per la Direcció Territorial d'Educació, Cultura i Esport d'Alacant, ha sigut informat favorablement per la Inspecció d'Educació. Aquesta proposta també ha sigut informada favorablement per la Direcció General de Centres Docents, basant-se en la conveniència d'accedir a la proposta i constituir un col·legi rural agrupat, garantint l'escolarització de l'alumnat en el seu entorn social, econòmic i cultural i, al mateix temps, integrar els recursos humans i materials corresponents a les unitats que s'agrupen. Tot això amb la finalitat de cobrir totes les necessitats educatives en el medi rural amb una major eficiència dels recursos personals i materials destinats en la zona.  
  
El citat decret 253/2019, en el seu article 5, estableix que els col·legis rurals agrupats tindran la denominació específica que aprove la conselleria competent en matèria educativa a proposta del consell escolar del centre, amb l'informe dels consells escolars municipals o, en defecte d'això, del ple dels ajuntaments implicats. La denominació proposada és CRA Els Calderons.  
Per tot això, d'acord amb la proposta de la Direcció General de Centres Docents i, en virtut de les competències que em confereix l'article 28 de la Llei 5/1983, de 30 de desembre, del Consell,  
  
  
ORDENE  
  
Primer  
1. Constituir, per agrupació de les unitats del Col·legi d'Educació Infantil i Primària Mare de Déu del Carme, de Cañada, codi 69602986, i del Col·legi d'Educació Infantil i Primària Mestre Joaquín Cartagena, codi 58461945, del Camp de Mirra, el següent centre docent:  
  
Província: Alacant  
Localitat sede: Cañada  
Denominació: Col·legi Rural Agrupat d'Educació Infantil i Primària Els Calderons  
Codi: 82075324  
Titular: Generalitat  
Domicili oficial: Carrer Manuel Ocaña Valverde, núm.1  
Composició: 3 unitats d'Educació Infantil (segon cicle) i 7 unitats d'Educació Primària  
Capacitat: 75 llocs escolars d'Educació Infantil i 175 d'Educació Primària  
2. El nou centre impartirà el Programa d'ensenyament en valencià i el Programa d'educació plurilingüe i intercultural, d'acord amb el calendari d'aplicació de la Llei 4/2018, de 21 de febrer, de la Generalitat, per la qual es regula i promou el plurilingüisme en el sistema educatiu valencià.  
3. A l'efecte d'escolarització, els dos aularis que constitueixen el CRA s'adscriuen a l'IES de Biar, codi de centre 48768467.  
  
Segon  
1. El CRA Els Calderons iniciarà les seues activitats en el curs escolar 2023-2024.  
2. L'àmbit d'actuació del nou centre es desenvoluparà en els aularis situats en els municipis de Cañada i del Camp de Mirra.  
  
Tercer  
1. El Col·legi d'Educació Infantil i Primària Mare de Déu del Carme, de Cañada, codi 28252086, i el Col·legi d'Educació Infantil i Primària Mestre Joaquín Cartagena, del Camp de Mirra, codi 36160346, cessaran les seues activitats a la finalització del curs acadèmic 2022-2023.  
2. Les seues unitats, llocs de treball, plantilla docent, així com el material i equipament, s'integraran en els respectius aularis que componen el Col·legi Rural Agrupat d'Educació Infantil i Primària Els Calderons, amb codi 65029614.  
  
Quart  
1. L'aulari de Cañada se situarà en la seu del CRA, carrer Manuel Ocaña Valverde núm. 1 d'aquesta localitat i s'identificarà amb el codi 09722464.  
2. La seua composició constarà de set unitats, dues d'Educació Infantil (segon cicle) i cinc d'Educació Primària.  
3. Els llocs de treball d'aquest aulari seran els següents:  
- 3 Mestres d'Educació Infantil, un d'ells itinerant, compartit amb l'altre aulari del CRA.  
- 5 Mestres d'Educació Primària.  
- 1 Mestre o mestra d'Educació Primària, Llengua estrangera: Anglés. Itinerant, compartit amb l'altre aulari del CRA.  
- 1 Mestre o mestra d'Educació Primària, Educació Física. Itinerant, compartit amb l'altre aulari del CRA.  
- 1 Mestre o mestra d'Educació Primària, Educació Musical. Itinerant, compartit amb l'altre aulari del CRA.  
- 1 Mestre o mestra especialista en Pedagogia Terapèutica. Itinerant, compartit amb l'altre aulari del CRA.  
  
Cinqué  
1. L'aulari del Camp de Mirra se situarà el carrer de carrer Músic José Albero, núm. 23 d'aquesta localitat i s'identificarà amb el codi 27791170.  
2. La seua composició constarà de tres unitats, una d'Educació Infantil (segon cicle) i dos d'Educació Primària.  
3. Els llocs de treball d'aquest aulari seran els següents:  
- 1 Mestre o mestra d'Educació Infantil.  
- 2 Mestres d'Educació Primària.  
- 1 Mestre o mestra d'Educació Primària, Llengua estrangera: Anglés. Itinerant, compartit amb l'altre aulari del CRA.  
- 1 Professor o professora de l'especialitat d'Orientació Educativa. Itinerant, compartit amb l'altre aulari del CRA.  
  
Sisé  
El règim aplicable al professorat itinerant del Col·legi Rural Agrupat d'Educació Infantil i Primària Els Calderons serà l'establit per l'Ordre 44/2012, d'11 de juliol, de la Conselleria d'Educació, Formació i Ocupació, per la qual es regula el règim aplicable al professorat que presta servei en més d'un centre docent públic d'ensenyament no universitari de titularitat de la Generalitat (DOGV 17.07.2012).  
  
  
Seté  
El personal docent amb destinació definitiva en qualsevol de les unitats que integren el CRA tindrà prioritat davant qualsevol altre participant per a ocupar les vacants que es produïsquen, sempre que complisquen els requisits exigits en el corresponent sistema de provisió de llocs de treball, i sense que supose la pèrdua de puntuació ni d'antiguitat en el centre. Quan, en aquest sentit, es produïsca la concurrència de dos o més mestres, la prioritat vindrà determinada per la major puntuació que s'obtinga en el procediment aplicable.  
  
Huité  
L'adscripció del professorat amb destinació definitiva en els col·legis d'Educació Infantil i Primària que es constitueixen com a col·legi rural agrupat es realitzarà de conformitat amb el que es disposa en la Resolució de 8 de maig de 2000, del director general de Personal de la Conselleria d'Educació, per la qual s'estableix el procediment d'adscripció dels mestres amb destinació definitiva, en la constitució dels col·legis rurals agrupats d'Educació Primària i Infantil (DOGV 25.05.2000).  
  
Nové  
El personal docent amb destinació definitiva en els centres citats en el punt tres d'aquesta resolució que, a conseqüència de la integració, s'adscriga al centre de nova creació mantindrà l'antiguitat que posseïa en el seu centre d'origen, en aplicació del que s'estableix en la disposició addicional tercera del Reial decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents contemplats en la Llei orgànica 2/2006, de 3 de maig, d'Educació, i altres procediments de provisió de places a cobrir pels mateixos (BOE 30.10.2010).  
  
Desé  
La Direcció Territorial d'Educació, Cultura i Esport d'Alacant nomenarà l'equip directiu del centre, de conformitat amb el que s'estableix en l'article 137 de la Llei orgànica 2/2006, de 3 de maig, d'Educació, i en l'article 19 del Decret 253/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Infantil o d'Educació Primària.  
  
Onzé  
S'autoritza les direccions generals d'aquesta conselleria, perquè, en l'àmbit de les seues respectives competències, adopten quantes mesures siguen necessàries per al millor compliment del que es disposa en aquesta resolució.  
  
Dotzé  
El que s'estableix en aquesta resolució s'inscriurà en el Registre de Centres Docents de la Comunitat Valenciana.  
  
Tretzé  
La present ordre entrarà en vigor el dia de la seua publicació en el Diari Oficial de la Generalitat Valenciana; no obstant això, els seus efectes acadèmics s'entenen referits a l'inici del curs escolar 2023-2024.  
  
Contra el present acte, que posa fi a la via administrativa es podrà interposar, potestativament, recurs de reposició davant la consellera d'Educació, Cultura i Esport, en el termini d'un mes comptat des de la seua publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé recurs contenciós administratiu davant la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació en el Diari Oficial de la Generalitat Valenciana. Tot això de conformitat amb el que es disposa en els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 11 de juliol de 2023  
  
La consellera d'Educació, Cultura i Esport,  
RAQUEL TAMARIT IRANZO